Sevērna
Sevērna (angļu: River Severn) vai Havrena (velsiešu: Afon Hafren) ir 354 km gara upe Velsā un Anglijā, garākā upe Lielbritānijas teritorijā. Sākas pie Plimlimona kalna Kembrijas kalnos Velsā. Iesākumā tek austrumu virzienā, visa tecējuma garumā met loku, līdz dienvidrietumu virzienā ietek Bristoles līcī, veidojot estuāru. Lielākās pietekas ir Tīma un Eivona. Sevērnas estuārā ietek arī Eivona un Vaja. Upes krastos atrodas Lanidloisa, Ņūtauna, Velšpūla, Šrūsberija, Aironbridža, Bridžnorta, Bjūdlija, Storporta pie Sevērnas, Vustera, Aptona pie Sevērnas, Tjūskberi un Glostera. Sevērna ar kanāliem savienota ar Temzu, Trentu, Mersiju, Hamberu. Upes deltā paisums pārsniedz 14 metrus.